Politiet måtte lørdag rykke ud og anholde den samme 24-årige person to gange på samme dag og samme sted. Nordjyllands Politi fik første gang en melding lørdag formiddag omkring klokken 10, da den 24-årige mand i stærkt beruset tilstand løb rundt på Danmarksgade i Aalborg og generede både gående og bilister. Derfor blev manden taget med en tur på politigården. Ved 17-tiden vurderede politiet, at det var på tide at lade manden gå. Men kun halvanden time senere var den så gal igen, fortæller vagtchef hos Nordjyllands Politi Karsten Højrup. Igen havde den 24-årige mand - stadig i beruset tilstand - forvildet sig ned i Danmarksgade i det centrale Aalborg. Her forsøgte han først at kravle op ad et nedløbsrør men forgæves, og efterfølgende løb han igen rundt på vejen og generede bilister, inden politiet for anden gang måtte tage ham en tur med i detentionen. Vagtchefen vurderer, at manden denne gang for lov at sove rusen helt ud i detentionen henover natten.

Opsummering:
En beruset ung mand endte i detentionen to gange på samme dag. Begge gange fordi han løb rundt og generede forbipasserende i Danmarksgade i Aalborg.